b"\n_START_ARTICLE_\nSOS Racisme Catalunya\n_START_SECTION_\nHist\xc3\xb2ria\n_START_PARAGRAPH_\nUn primer intent d\xe2\x80\x99organitzar una associaci\xc3\xb3 de SOS Racisme a Catalunya t\xc3\xa9 data el 1985/1986. Despr\xc3\xa9s de la creaci\xc3\xb3 a Fran\xc3\xa7a de la primera associaci\xc3\xb3 de SOS Racisme, a Barcelona un grup de persones procedents de les organitzacions juvenils d'esquerres, es van reunir amb el projecte d\xe2\x80\x99organitzar una iniciativa semblant a la francesa. La idea s\xe2\x80\x99emmarcava en un projecte d\xe2\x80\x99expansi\xc3\xb3 de SOS Racisme des de la primera experi\xc3\xa8ncia francesa a la resta de pa\xc3\xafsos europeus._NEWLINE_El primer intent de la fundaci\xc3\xb3 de SOS Racisme del bienni 1985/1986 a l'estat espanyol no va tenir sort: en efecte, el projecte no va saber agregar un grup de persones altament motivades pels continguts del projecte. M\xc3\xa9s aviat, durant les reunions de treball les discussions se centraven en aspectes de compet\xc3\xa8ncies entre els diferents grups pol\xc3\xadtics d\xe2\x80\x99esquerres que es trobaven participant en el proc\xc3\xa9s._NEWLINE_Despr\xc3\xa9s del frac\xc3\xa0s del primer intent, el 1989 es va aconseguir fundar a Barcelona la primera associaci\xc3\xb3 de SOS Racisme de l\xe2\x80\x99Estat espanyol: SOS Racisme Catalunya. El projecte fou impulsat en un primer moment per un petit grup molt heterogeni de persones lligades per l\xe2\x80\x99inter\xc3\xa8s de crear un referent associatiu antiracista en una societat catalana que comen\xc3\xa7ava a transformar-se en societat d\xe2\x80\x99acollida de noves migracions._NEWLINE_Despr\xc3\xa9s d\xe2\x80\x99una primera \xc3\xa8poca sense despertar particular inter\xc3\xa8s -ja que en aquests anys a Catalunya el racisme no era un tema que preocup\xc3\xa9s particularment la societat civil, aix\xc3\xad com tampoc es podia considerar un assumpte de r\xc3\xa8dits pol\xc3\xadtics per las partits catalans- la proposta va trobar una acollida favorable en el Centre d'Informaci\xc3\xb3 per treballadors i treballadores estrangers del sindicat Comissions Obreres (CITE-CCOO). La incorporaci\xc3\xb3 de persones vinculades a aquest sindicat van donar l'impuls definitiu a la iniciativa i a partir d\xe2\x80\x99aqu\xc3\xad, amb la consigna d'independ\xc3\xa8ncia pol\xc3\xadtica, es va consolidar definitivament el projecte de SOS Racisme com a associaci\xc3\xb3 antiracista catalana."